RBF ตัวเบา! โละขาย 2 โรงแรม 272 ลบ. ดันกำไรปีหน้าเพิ่ม 60 ลบ.ทันที
RBF ตัวเบา! โละขาย 2 โรงแรม "โนโวเทล ชุมพร-ไอบิส สไตล์ เชียงใหม่" มูลค่ากว่า 272 ลบ. ดันกำไรปีหน้าเพิ่ม 60 ลบ.ทันที
RBF ตัวเบา! โละขาย 2 โรงแรม "โนโวเทล ชุมพร-ไอบิส สไตล์ เชียงใหม่" มูลค่ากว่า 272 ลบ. ดันกำไรปีหน้าเพิ่ม 60 ลบ.ทันที
5 มี.ค. 2564

บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ระบุว่า ที่ประชุมคณะกรรมการบริหาร (บอร์ด) ได้อนุมัติการจำหน่ายสิทธิการเช่าที่ดินพร้อมสิ่งปลูกสร้าง วัสดุอุปกรณ์ และอาคารสิ่งปลูกสร้างของ โรงแรม โนโวเทล ชุมพร บีช รีสอร์ท แอนด์ กอล์ฟ ที่ลงทุนโดย บริษัท ไทย เฟลเวอร์แอนด์ แฟรกแร็นซ์ หรือ TFF ซึ่งเป็นบริษัทย่อย ให้แก่ บริษัท เจ.พี.เอส.โฮลดิ้ง หรือ JPS ซึ่งเป็นบุคคลที่เกี่ยวโยงกันของบริษัท คิดเป็นมูลค่ารวมทั้งสิ้น 87 ล้านบาท
รวมถึงขายสิทธิการเช่าที่ดินพร้อมสิ่งปลูกสร้าง วัสดุอุปกรณ์ และอาคารสิ่งปลูกสร้างของ โรงแรม ไอบิส สไตล์ เชียงใหม่ ที่ลงทุนโดย บ.พรีเมี่ยมฟู้ดส์ซึ่งเป็นบริษัทย่อย ให้แก่ บริษัท ริเวอร์แคว โบตานิกการ์เด้น หรือ RKBG ซึ่งเป็นบุคคลที่เกี่ยวโยงกันของบริษัท คิดเป็นมูลค่ารวมทั้งสิ้น 185 ล้านบาท รวม 272 ล้านบาท อย่างไรก็ตามบริษัทฯ จะต้องมีการนำให้เสนอแผนดังกล่าวต่อที่ประชุมสามัญผู้ถือหุ้นประจำปี 2564
อนึ่ง RBF เป็นผู้ผลิตและจำหน่ายวัตถุที่ใช้เป็นส่วนผสมในอาหาร (Food Ingredients) ตามคำสั่งซื้อของลูกค้า และภายใต้ตราสินค้าของบริษัท
ทั้งนี้ “ผู้สื่อข่าว” ระบุว่า แผนการจำหน่ายธุรกิจโรงแรมในครั้งนี้ จะส่งผลให้บริษัทไม่ต้องแบกรับต้นทุน และค่าใช้จ่ายในธุรกิจดังกล่าว ซึ่งปัจจุบันได้รับผลกระทบจากสถานการณ์โควิด-19 โดยผลประกอบการของบริษัทฯ ในปี 2563 ที่มีกำไรสุทธิ 519.02 ล้านบาท นั้น ในธุรกิจโรงแรมยังมีผลขาดทุนประมาณ 60 ล้านบาท ซึ่งหากแผนการจำหน่ายสินทรัพย์ครั้งนี้เสร็จสิ้นจะส่งผลให้บริษัทไม่ต้องแบกรับผลขาดทุนดังกล่าว และจะมีกำไรสุทธิเพิ่มในปีนี้ประมาณ 60 ล้านบาททันที
ด้านราคาหุ้น RBF ล่าสุด ณ เวลา 10.44 น. อยู่ที่ระดับ 15.10 บาท ปรับตัวขึ้น 0.30 บาท หรือ 2.03% ด้วยมูลค่าการซื้อขาย 44.65 ล้านบาท